Document ID: 32014D0169

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 24ης Μαρτίου 2014 σχετικά με την τροποποίηση της εκτελεστικής απόφασης 2013/463/ΕΕ για την έγκριση προγράμματος μακροοικονομικής σταθερότητας για την Κύπρο (2014/169/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται με σοβαρές δυσκολίες αναφορικά με τη χρηματοοικονομική τους σταθερότητα (1), και ιδίως το άρθρο 7 παράγραφοι 2 και 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Ο κανονισμός (ΕΕ) αριθ. 472/2013 εφαρμόζεται στα κράτη μέλη που λάμβαναν ήδη χρηματοδοτική συνδρομή, συμπεριλαμβανομένης της συνδρομής από τον Ευρωπαϊκό Μηχανισμό Σταθερότητας (ΕΜΣ), όταν τέθηκε σε ισχύ ο κανονισμός. (2) Ο κανονισμός (ΕΕ) αριθ. 472/2013 καθορίζει τους κανόνες για την έγκριση του προγράμματος μακροοικονομικής προσαρμογής για τα κράτη μέλη που λαμβάνουν χρηματοδοτική συνδρομή, οι οποίοι πρέπει να είναι σύμφωνοι με τις διατάξεις της Συνθήκης για τη θέσπιση του ΕΜΣ. (3) Κατόπιν αιτήματος της Κύπρου, της 25ης Ιουνίου 2012, για χρηματοδοτική συνδρομή από τον ΕΜΣ, το Συμβούλιο αποφάσισε, στις 25 Απριλίου 2013, με την απόφαση 2013/236/ΕΕ (2) ότι η Κύπρος πρέπει να εφαρμόσει αυστηρά πρόγραμμα μακροοικονομικής προσαρμογής. (4) Στις 24 Απριλίου 2013, το διοικητικό συμβούλιο του ΕΜΣ αποφάσισε την καταρχήν χορήγηση στήριξης σταθερότητας στην Κύπρο και ενέκρινε το μνημόνιο συνεννόησης για τους ειδικούς όρους της οικονομικής πολιτικής (εφεξής «ΜΣ») και την υπογραφή του από την Επιτροπή εξ ονόματος του ΕΜΣ. (5) Σύμφωνα με το άρθρο 1 παράγραφος 2 της εκτελεστικής απόφασης 2013/463/ΕΕ του Συμβουλίου (3), η Επιτροπή, σε συνεργασία με την Ευρωπαϊκή Κεντρική Τράπεζα (ΕΚΤ) και, κατά περίπτωση, με το Διεθνές Νομισματικό Ταμείο (ΔΝΤ), διενήργησε την τρίτη επανεξέταση για να αξιολογήσει την πρόοδο της εφαρμογής των συμφωνηθέντων μέτρων, καθώς και την αποτελεσματικότητα και τον κοινωνικό και οικονομικό αντίκτυπό τους. (6) Ως εκ τούτου, η εκτελεστική απόφαση 2013/463/ΕΕ θα πρέπει να επικαιροποιηθεί στους τομείς της μεταρρύθμισης του χρηματοπιστωτικού τομέα, της δημοσιονομικής πολιτικής και των διαρθρωτικών μεταρρυθμίσεων, ιδίως σε σχέση με i) τον σχεδιασμό μιας στρατηγικής επικοινωνίας από κοινή ειδική ομάδα της Κεντρικής Τράπεζας της Κύπρου (ΚΤΚ) και του Υπουργείου Οικονομικών σχετικά με τον χάρτη πορείας για τη χαλάρωση των ελέγχων κεφαλαίου και την εφαρμογή της στρατηγικής για τον τραπεζικό τομέα· ii) την έγκαιρη αναφορά των εκτιμήσεων των τραπεζών για τον δυνητικό αντίκτυπο των νεοεισαχθέντων και επικείμενων κανόνων της ΕΕ σχετικά με τις κεφαλαιακές απαιτήσεις και το ποσοστό των μη εξυπηρετούμενων δανείων για τα κεφάλαια, την αποδοτικότητα και το ποσοστό κάλυψης· iii) τη σύσταση ειδικής ομάδας εργασίας η οποία θα αξιολογήσει το μέγεθος των καταχωρισμένων συμβάσεων πώλησης γης χωρίς τίτλο, και θα διατυπώσει συστάσεις επί του ζητήματος αυτού· iv) τη μεταρρύθμιση των διαδικασιών αφερεγγυότητας εταιρειών και προσώπων· v) την αναθεώρηση του κώδικα πολιτικής δικονομίας και των δικονομικών κανόνων ώστε να εξασφαλιστεί η ομαλή και αποτελεσματική λειτουργία των αναθεωρημένων πλαισίων κατάσχεσης και αφερεγγυότητας· vi) την αναθεώρηση του στόχου για το πρωτογενές έλλειμμα για το 2014 σε 1,8 % του ΑΕΠ· vii) την εφαρμογή ενός πρώτου σταδίου του εθνικού συστήματος υγείας (ΕΣΥ), αφού πρώτα καθοριστεί και εγκριθεί πλήρης χάρτης πορείας για το ΕΣΥ· viii) την αναθεώρηση των πολιτικών για την τιμολόγηση και την επιστροφή των δαπανών για ιατρικά προϊόντα και υπηρεσίες, συμπεριλαμβανομένων εκείνων που σχετίζονται με τις φαρμακευτικές δαπάνες· ix) τη σύσταση μιας μονάδας ιδιωτικοποίησης· x) την υποβολή σχεδίου δράσης για την αντιμετώπιση των ελλείψεων που εντοπίστηκαν στη φάση 2 της ανασκόπησης από το Παγκόσμιο Φόρουμ του Οργανισμού Οικονομικής Συνεργασίας και Ανάπτυξης (ΟΟΣΑ) για τη Διαφάνεια και την Ανταλλαγή Πληροφοριών για Φορολογικούς Σκοπούς· xi) τη δημιουργία μιας στρατηγικής για την ανάπτυξη που θα βασίζεται στα ανταγωνιστικά πλεονεκτήματα της Κύπρου ώστε να βοηθηθούν οι κυπριακές αρχές όσον αφορά την εκκίνηση της οικονομίας. Η εφαρμογή ολοκληρωμένων και φιλόδοξων μεταρρυθμίσεων σε χρηματοπιστωτικούς, δημοσιονομικούς και διαρθρωτικούς τομείς αναμένεται ότι θα διασφαλίσει τη μεσοπρόθεσμη βιωσιμότητα του κυπριακού δημοσίου χρέους. (7) Καθ’ όλη τη διάρκεια εφαρμογής της συνολικής δέσμης μέτρων πολιτικής για την Κύπρο, η Επιτροπή θα πρέπει να παρέχει περαιτέρω συμβουλές πολιτικής και τεχνική βοήθεια σε συγκεκριμένους τομείς. Ένα κράτος μέλος που έχει υπαχθεί σε πρόγραμμα μακροοικονομικής προσαρμογής και το οποίο αντιμετωπίζει ανεπάρκεια σε διοικητικό δυναμικό ή σημαντικά προβλήματα πρέπει να ζητεί τεχνική βοήθεια από την Επιτροπή, η οποία μπορεί προς τον σκοπό αυτό να συγκροτεί ομάδες εμπειρογνωμόνων. (8) Οι κυπριακές αρχές θα πρέπει να ζητούν τη γνώμη, σύμφωνα με τους ισχύοντες εθνικούς κανόνες και πρακτικές, των κοινωνικών εταίρων και των οργανώσεων της κοινωνίας των πολιτών στην προετοιμασία, την υλοποίηση, την παρακολούθηση και την αξιολόγηση του προγράμματος μακροοικονομικής προσαρμογής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 2 της εκτελεστικής απόφασης 2013/463/ΕΕ τροποποιείται ως εξής: 1) Η παράγραφος 5 αντικαθίσταται από το ακόλουθο κείμενο: «5. Με σκοπό να αποκατασταθεί η σταθερότητα του χρηματοπιστωτικού της τομέα, η Κύπρος συνεχίζει να εφαρμόζει την αναδιάρθρωση του τραπεζικού τομέα και του τομέα των συνεταιριστικών πιστωτικών ιδρυμάτων, εξακολουθεί να ενισχύει την εποπτεία και τη ρύθμιση, προβαίνει σε μεταρρύθμιση του πλαισίου αναδιάρθρωσης του χρέους και καταργεί σταδιακά τους περιορισμούς των κεφαλαίων σύμφωνα με τον χάρτη πορείας, με παράλληλη διασφάλιση της χρηματοπιστωτικής σταθερότητας. Το πρόγραμμα προβλέπει τα ακόλουθα μέτρα και αποτελέσματα: α) Εξασφάλιση της στενής παρακολούθησης της κατάστασης ρευστότητας του τραπεζικού τομέα. Στενή παρακολούθηση των προσωρινών περιορισμών στην ελεύθερη κυκλοφορία κεφαλαίων (μεταξύ άλλων, όρια στις αναλήψεις μετρητών, τις πληρωμές και τις μεταφορές ποσών). Ο στόχος είναι να παραμείνουν οι έλεγχοι σε ισχύ μόνον για όσο διάστημα είναι απολύτως αναγκαίο για τον μετριασμό των σοβαρών κινδύνων για τη σταθερότητα του χρηματοπιστωτικού συστήματος. Η εφαρμογή του χάρτη πορείας για τη σταδιακή χαλάρωση των περιοριστικών μέτρων θα συνεχιστεί, λαμβάνοντας επίσης υπόψη την κατάσταση ρευστότητας των πιστωτικών ιδρυμάτων. Θα σχεδιαστεί μια καλά στοχευμένη στρατηγική επικοινωνίας με στόχο την τακτική κοινοποίηση πληροφοριών σχετικά με τον προαναφερθέντα οδικό χάρτη και την πρόοδο που σημειώνεται στην εφαρμογή της στρατηγικής του τραπεζικού τομέα. Τα σχέδια χρηματοδότησης και κεφαλαιοποίησης των εγχώριων τραπεζών που εξαρτώνται από τη χρηματοδότηση της κεντρικής τράπεζας ή λαμβάνουν κρατικές ενισχύσεις αντανακλούν ρεαλιστικά την αναμενόμενη απομόχλευση του τραπεζικού τομέα και τη σταδιακή χαλάρωση των περιοριστικών μέτρων και μειώνουν την εξάρτηση από τη δανειοληψία από τις κεντρικές τράπεζες, αποφεύγοντας παράλληλα την πρακτική της έκτακτης εκποίησης περιουσιακών στοιχείων και την πιστωτική ασφυξία· β) προσαρμογή των ελάχιστων κεφαλαιακών απαιτήσεων, λαμβάνοντας υπόψη τις παραμέτρους αξιολόγησης του ισολογισμού και την προσομοίωση ακραίων καταστάσεων σε όλη την ΕΕ· γ) διασφάλιση ότι τα ενδεχόμενα σχέδια αναδιάρθρωσης εγκρίνονται επίσημα βάσει των κανόνων περί κρατικών ενισχύσεων πριν από τη χορήγηση οποιασδήποτε κρατικής ενίσχυσης. Οι τράπεζες με κεφαλαιακό έλλειμμα μπορούν, εφόσον τα άλλα μέτρα δεν επαρκούν, να ζητήσουν την ενίσχυση ανακεφαλαιοποίησης από το κράτος, σύμφωνα με τις διαδικασίες για τις κρατικές ενισχύσεις. Οι τράπεζες με σχέδια αναδιάρθρωσης αναφέρουν την πρόοδο ως προς την εφαρμογή των σχεδίων· δ) διασφάλιση της δημιουργίας και της λειτουργίας μητρώου πιστώσεων, της τροποποίησης του ισχύοντος κανονιστικού πλαισίου για την απομείωση και τις προβλέψεις περιουσιακών στοιχείων, καθώς και την αντιμετώπιση των εξασφαλίσεων για τις προβλέψεις, στον βαθμό που τούτο κρίνεται αναγκαίο, και της έγκαιρης εφαρμογής των κανόνων της Ένωσης περί κεφαλαιακών απαιτήσεων και μη εξυπηρετούμενων δανείων· ε) ελάφρυνση των περιορισμών για την κατάσχεση των εξασφαλίσεων. Αυτό συνοδεύει την προετοιμασία νομοθεσίας, βάσει ενός συνολικού πλαισίου μεταρρύθμισης που καθορίζει κατάλληλες διαδικασίες αφερεγγυότητας εταιρειών και προσώπων, καθώς και εξασφάλιση της ομαλής και αποτελεσματικής λειτουργίας των αναθεωρημένων πλαισίων κατάσχεσης και αφερεγγυότητας. Επιπλέον, μετά τη μεταρρύθμισή του, το νέο νομικό πλαίσιο της αναδιάρθρωσης του χρέους του ιδιωτικού τομέα θα επανεξετάζεται και θα καθορίζονται πρόσθετα μέτρα ανάλογα με τις ανάγκες· στ) εφαρμογή της στρατηγικής για τη μελλοντική δομή, λειτουργία και βιωσιμότητα του τομέα των συνεταιριστικών πιστωτικών ιδρυμάτων, όπως έχει σχεδιαστεί από την Κεντρική Τράπεζα της Κύπρου σε διαβούλευση με την Επιτροπή, την ΕΚΤ και το ΔΝΤ· ζ) ενίσχυση της παρακολούθησης του χρέους των επιχειρήσεων και των νοικοκυριών και σύσταση πλαισίου για στοχοθετημένη αναδιάρθρωση του χρέους του ιδιωτικού τομέα για να διευκολυνθεί ο νέος δανεισμός και να μειωθούν οι πιστωτικοί περιορισμοί. Οι πολιτικές και πρακτικές των τραπεζών για τη διαχείριση των ληξιπρόθεσμων οφειλών θα επανεξεταστούν και η οδηγία για τη διαχείριση των ληξιπρόθεσμων οφειλών και ο κώδικας συμπεριφοράς θα τροποποιηθούν, εφόσον απαιτείται. Δεν θεσπίζονται διοικητικά μέτρα που επηρεάζουν τον καθορισμό των τραπεζικών επιτοκίων δανεισμού· η) συνέχιση της περαιτέρω ενίσχυσης του πλαισίου καταπολέμησης της νομιμοποίησης εσόδων από παράνομες δραστηριότητες και εφαρμογή ενός προγράμματος δράσης που εξασφαλίζει την εφαρμογή βελτιωμένων πρακτικών όσον αφορά τη δέουσα επιμέλεια ως προς τον πελάτη και τη διαφάνεια των οντοτήτων, σύμφωνα με τις βέλτιστες πρακτικές· θ) ένταξη των δοκιμών αντοχής στην τακτική εξ αποστάσεως εποπτεία των τραπεζών· ι) θέσπιση απαιτήσεων υποχρεωτικής δημοσιοποίησης, ώστε να εξασφαλιστεί ότι οι τράπεζες ανακοινώνουν τακτικά στις αρχές και τις αγορές την πρόοδο όσον αφορά την αναδιάρθρωση των λειτουργιών τους· ια) διασφάλιση της εφαρμογής των μέτρων αναδιάρθρωσης που θα ενισχύσουν τη βιωσιμότητα του τομέα των συνεταιριστικών πιστωτικών ιδρυμάτων, μετά τη θέσπιση του νομικού πλαισίου για τη νέα δομή διακυβέρνησης για τη διαχείριση των μεριδίων που κατέχει το κράτος σε αυτόν τον τομέα· και ιβ) εξασφάλιση της αναθεώρησης της οδηγίας για τη διακυβέρνηση, η οποία θα ορίζει, μεταξύ άλλων, την αλληλεπίδραση μεταξύ των μονάδων εσωτερικού ελέγχου των τραπεζών και των τραπεζικών εποπτών.». 2) Η παράγραφος 7 αντικαθίσταται από το ακόλουθο κείμενο: «7. Κατά τη διάρκεια του 2014, οι κυπριακές αρχές θα εφαρμόσουν πλήρως τα μόνιμα μέτρα που περιλαμβάνονται στο νόμο για τον προϋπολογισμό του 2014, τα οποία ανέρχονται σε τουλάχιστον 270 εκατ. EUR. Θα εξασφαλίσουν επίσης την πλήρη εφαρμογή των μέτρων εξυγίανσης που εγκρίθηκαν από τον Δεκέμβριο του 2012.». 3) Παρεμβάλλεται η ακόλουθη παράγραφος: «7α. Για τη δημοσιονομική πολιτική κατά την περίοδο 2015-2016, οι κυπριακές αρχές θα επιδιώξουν αποτέλεσμα γενικής κυβέρνησης που θα είναι σύμφωνο με την πορεία προσαρμογής που τηρεί τη σύσταση της διαδικασίας υπερβολικού ελλείμματος (ΔΥΕ).». 4) Η παράγραφος 8 τροποποιείται ως εξής: α) το στοιχείο α) αντικαθίσταται από το ακόλουθο κείμενο: «α) εάν είναι απαραίτητο, περαιτέρω μεταρρυθμίσεις του γενικού συνταξιοδοτικού συστήματος και του συνταξιοδοτικού συστήματος του δημόσιου τομέα για τη διασφάλιση της μακροπρόθεσμης βιωσιμότητας του συνταξιοδοτικού συστήματος, με παράλληλη επιδίωξη της επάρκειας των συντάξεων·»· β) το στοιχείο ε) αντικαθίσταται από το ακόλουθο κείμενο: «ε) την εκπόνηση προγράμματος για την επίτευξη υγιούς συστήματος εταιρικής διακυβέρνησης των κρατικών και ημικρατικών επιχειρήσεων και εφαρμογή σχεδίου ιδιωτικοποιήσεων που θα συμβάλει στη βελτίωση της οικονομικής αποδοτικότητας και την αποκατάσταση της βιωσιμότητας του χρέους·». 5) Οι παράγραφοι 10 έως 13 αντικαθίστανται από το ακόλουθο κείμενο: «10. Η Κύπρος διασφαλίζει την εφαρμογή των συμφωνηθέντων μέτρων για την αντιμετώπιση των ελλείψεων που εντοπίστηκαν στις πολιτικές ενεργοποίησης. Η Κύπρος λαμβάνει άμεσα μέτρα για να δημιουργηθούν ευκαιρίες για τους νέους και να βελτιωθούν οι προοπτικές απασχολησιμότητάς τους, σύμφωνα με τους στόχους της σύστασης του Συμβουλίου για τη θέσπιση εγγυήσεων για τη νεολαία (4). Ο σχεδιασμός, η διαχείριση και η εφαρμογή των μέτρων που στοχεύουν στη νεολαία πρέπει να είναι καλά ενσωματωμένα στο ευρύτερο σύστημα των πολιτικών ενεργοποίησης και να είναι συνεπή με τη μεταρρύθμιση του συστήματος κοινωνικής πρόνοιας και τους συμφωνηθέντες δημοσιονομικούς στόχους. 11. Η Κύπρος οφείλει να είναι σε ετοιμότητα να εγκρίνει τυχόν περαιτέρω αναγκαίες τροποποιήσεις της ειδικής τομεακής νομοθεσίας που απαιτούνται για την πλήρη εφαρμογή της οδηγία 2006/123/ΕΚ του Ευρωπαϊκού Κοινοβουλίου και του Συμβουλίου (5). Οι κυπριακές αρχές βελτιώνουν περαιτέρω τη λειτουργία των νομοθετικώς κατοχυρωμένων επαγγελμάτων. Το πλαίσιο του ανταγωνισμού θα βελτιωθεί με την ενίσχυση της λειτουργίας της αρμόδιας αρχής ανταγωνισμού και με την ενίσχυση της ανεξαρτησίας και των εξουσιών των εθνικών ρυθμιστικών αρχών. 12. Η Κύπρος εξασφαλίζει τη μείωση του αριθμού των τίτλων ιδιοκτησίας των οποίων καθυστερεί η έκδοση, λαμβάνει μέτρα για να επιταχύνει την ταχεία εκκαθάριση των επιβαρύνσεων επί τίτλων ιδιοκτησίας που πρέπει να μεταφερθούν σε αγορές ακινήτων και καθορίζει προθεσμίες για την έκδοση πιστοποιητικών νομιμότητας κτιρίων και τίτλων ιδιοκτησίας. 13. Η Κύπρος θα τροποποιήσει τους κανόνες αναγκαστικής πώλησης ενυπόθηκων ακινήτων και θα επιτρέπει ιδιωτικούς πλειστηριασμούς εντός του συντομότερου δυνατού χρονικού διαστήματος. Ο ρυθμός διεκπεραίωσης των υποθέσεων από τα δικαστήρια θα βελτιωθεί και οι καθυστερήσεις στην εκδίκαση υποθέσεων πρέπει να εξαλειφθούν έως τη λήξη του προγράμματος. Η Κύπρος θα αναλάβει πρωτοβουλίες για την ενίσχυση της ανταγωνιστικότητας του τουριστικού τομέα, εφαρμόζοντας το συγκεκριμένο σχέδιο δράσης που οδηγεί στην εφαρμογή των καθορισμένων ποσοτικών στόχων, μεταξύ άλλων, στην προσφάτως αναθεωρηθείσα στρατηγική για τον τουρισμό για την περίοδο 2011-2015. Η Κύπρος εφαρμόζει μια στρατηγική αεροπορικής πολιτικής που θα οδηγήσει στην προσαρμογή της εξωτερικής πολιτικής αερομεταφορών της Κύπρου, λαμβάνοντας υπόψη την εξωτερική πολιτική αερομεταφορών της ΕΕ και τις αεροπορικές συμφωνίες της ΕΕ, διασφαλίζοντας, παράλληλα, επαρκείς αεροπορικές συνδέσεις. 6) Στην παράγραφο 14, το στοιχείο β) αντικαθίσταται από το ακόλουθο κείμενο: «β) περιεκτική περιγραφή του ρυθμιστικού καθεστώτος και της οργάνωσης της αγοράς για τον αναδιαρθρωμένο τομέα της ενέργειας και του φυσικού αερίου, καθώς και του ενδεδειγμένου πλαισίου πωλήσεων φυσικού αερίου από θαλάσσια κοιτάσματα με στόχο τα μεγαλύτερα δυνατά έσοδα· και». 7) Η παράγραφος 15 αντικαθίσταται από το ακόλουθο κείμενο: «15. Η Κύπρος υποβάλλει επικαιροποιημένη αίτηση στην Επιτροπή για τεχνική βοήθεια κατά τη διάρκεια της περιόδου που καλύπτει το πρόγραμμα. Η αίτηση προσδιορίζει τους τομείς τεχνικής βοήθειας ή συμβουλευτικών υπηρεσιών που οι κυπριακές αρχές θεωρούν σημαντικούς για την εφαρμογή του προγράμματος μακροοικονομικής προσαρμογής.». 8) Προστίθεται η ακόλουθη παράγραφος: «16. Στο πλαίσιο της ανάπτυξης μιας εκτενούς και συνεκτικής αναπτυξιακής στρατηγικής που θα επιτρέψει την επανεκκίνηση της οικονομίας, η Κύπρος την ενσωματώνει στο εθνικό της θεσμικό πλαίσιο, αξιοποιώντας τις εν εξελίξει μεταρρυθμίσεις της δημόσιας διοίκησης και της διαχείρισης των δημόσιων οικονομικών, άλλες υποχρεώσεις που απορρέουν από το πρόγραμμα μακροοικονομικής προσαρμογής της Κύπρου και σχετικές πρωτοβουλίες της Ένωσης λαμβάνοντας υπόψη τη συμφωνία εταιρικής σχέσης για την αποτελεσματική εφαρμογή των Ευρωπαϊκών Διαρθρωτικών και Επενδυτικών Ταμείων». Άρθρο 2 Η παρούσα απόφαση απευθύνεται στην Κυπριακή Δημοκρατία. Βρυξέλλες, 24 Μαρτίου 2014.

Classification Labels:
2281
588

Label Descriptions:
{"2281": "Δημόσιο χρέος", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 5283
3013
1012
122
335
424
1800
1630
2497
1005
912
c_b2c019c8
427
3239
2149

EuroVoc IDs (Expanded): 5283
3013
1012
122
335
424
1800
1630
2497
1005
912
c_b2c019c8
427
3239
2149

Dataset Source: meu

Split: test